雙榕
作者：唐庚
朝代：宋

paragraphs: 水東雙榕間，有叟時出遊。
清風衣履古，白雪鬚髯虬。
吟哦明月夕，簸弄寒江秋。
驚傳里中兒，不泊岸下舟。
君看鬼趣中，有此風味不。
安知非黄石，但恨無留侯。
此生鋤犁手，誤入簪紳流。
無功抵毫髪，負罪平山丘。
政爾求澡濯，聞之歎綢繆。
摳衣倘可親，跪履安敢羞。
得聞半偈語，一解終身憂。
性不喜伐國，兵書非所求。